b'\n_START_ARTICLE_\nBugsy Siegel\n_START_SECTION_\nTidlig liv\n_START_PARAGRAPH_\nBenjamin Siegel ble f\xc3\xb8dt i Brooklyn, New York. Familien var fattige j\xc3\xb8der fra det dav\xc3\xa6rende russiske keiserd\xc3\xb8mmet. Siegel ble tidlig medlem av en gjeng som holdt til i nabolaget Lower East Side p\xc3\xa5 Manhattan._NEWLINE_I ungdoms\xc3\xa5rene ble Siegel kjent med Meyer Lansky, som ble hans venn for resten av livet._NEWLINE_Den 28. januar 1929 giftet Siegel seg med Esta Krakower, s\xc3\xb8steren til leiemorderen Whitey Krakower. Sammen fikk de to d\xc3\xb8tre, Millicent og Barbara._NEWLINE_I 1930 fikk Lansky og Siegel kontakt med Charles \xc2\xabLucky\xc2\xbb Luciano og Frank Costello, som begge senere ble bosser over Genovese-familien. Siegel ble, sammen med  Albert \xc2\xabMad Hatter\xc2\xbb Anastasia, involvert i spritsmugling i New York, New Jersey og Philadelphia. Det var ogs\xc3\xa5 Siegel og Anastasia, sammen med Vito Genovese og Joe Adonis, som skj\xc3\xb8t og drepte Joe Masseria p\xc3\xa5 Lucianos ordre den 15. april 1931, noe som avsluttet Castellammarese-krigen. P\xc3\xa5 den 10. september samme \xc3\xa5r fikk Luciano fire menn fra Lansky og Siegels gjeng til \xc3\xa5 myrde Masserias rival, Salvatore Maranzano, noe som sikret Lucianos stilling som den \xc3\xb8verste mafiabossen. Dette regnes som f\xc3\xb8dselen til moderne amerikansk organisert kriminalitet.\n_START_SECTION_\nCalifornia\n_START_PARAGRAPH_\nI 1937 ble Siegel sendt til California av Kommisjonen for \xc3\xa5 starte opp gamblingvirksomhet i samarbeid med Los Angeles-mafiosoen Jack Dragna._NEWLINE_Til tross for sitt ekteskap med Esta hadde Siegel flere elskerinner, blant andre Dorothy DiFrasso, en fremtredende kvinne i Hollywoods selskapsliv. Ved hjelp av DiFrasso og skuespillervennen George Raft fikk Siegel innpass i Hollywoods \xc2\xabindre sirkel\xc2\xbb, en fordel han angivelig brukte til \xc3\xa5 drive med pengeutpressing av filmstudioer. Siegel fikk etter hvert en ekstravagant livsstil, som han p\xc3\xa5 selvangivelsen pr\xc3\xb8vde \xc3\xa5 forklare med at han tjente pengene sine p\xc3\xa5 lovlig gambling i Los Angeles. _NEWLINE_Siegel startet en kj\xc3\xa6rlighetsaff\xc3\xa6re med Virginia Hill, som bodde i et herskapshus i Beverly Hills. Det gikk rykter om at paret hadde giftet seg i Mexico._NEWLINE_Den 22. november 1939 drepte Siegel, svogeren Whitey Krakower, og to andre gangstere, Harry \xc2\xabBig Greenie\xc2\xbb Greenberg. Greenberg hadde blitt politiinformant, noe som fikk Louis \xc2\xabLepke\xc2\xbb Buchalter, sjefen for Murder, Inc., til beordre drapet. Siegel ble arrestert og siktet for drapet, men ble frikjent. Whitey Krakower ble drept f\xc3\xb8r han ble stilt for retten. Til tross for at Siegel ble frikjent, ble ryktet hans \xc3\xb8delagt. Under rettssaken avsl\xc3\xb8rte pressen Siegels fortid, og henviste til ham som \xc2\xabBugsy\xc2\xbb, et kallenavn han hatet fordi det impliserte at han var gal (en. bugs, \xc2\xabspr\xc3\xb8\xc2\xbb, \xc2\xabrar\xc2\xbb). Kallenavnet ble visstnok gitt ham for \xc3\xa5 beskrive hans uberegnelige adferd.\n_START_SECTION_\nLas Vegas og The Flamingo\n_START_PARAGRAPH_\nI 1934 reiste Siegel p\xc3\xa5 Lanskys ordre til det s\xc3\xb8rlige Nevada for \xc3\xa5 representere dem i William Wilkersons \xc3\xb8rkenprosjekt, The Pink Flamingo Hotel & Casino. Siegel kjente Wilkerson og bodde i n\xc3\xa6rheten av ham i Beverly Hills, og var dermed det opplagte valget som mellommann mellom mafiaen og utbyggeren. Dette gjorde Siegel sint, siden det \xc3\xa5 drive en operasjon i Nevada bet\xc3\xb8d at han m\xc3\xa5tte forsake Beverly Hills og den ekstravagante livsstilen. Men Lansky insisterte, og da gikk til slutt Siegel med p\xc3\xa5 \xc3\xa5 flytte til Las Vegas. _NEWLINE_Siegel viste seg fort \xc3\xa5 v\xc3\xa6re nyttig, siden han kunne skaffe bygningsmaterialer fra svarteb\xc3\xb8rsmarkedet. Problemene begynte \xc3\xa5 oppst\xc3\xa5 da Siegel krevde \xc3\xa5 f\xc3\xa5 ta st\xc3\xb8rre del i prosjektet. For \xc3\xa5 holde prosjektet i bevegelse, avtalte Wilkerson at Siegel skulle ha oppsyn med hotellet mens Wilkerson skulle beholde kontrollen over alt annet. Etter hvert ble Siegel s\xc3\xa5 gr\xc3\xa5dig at han kj\xc3\xb8pte ut Wilkerson. Dermed ble byggingen av Flamingo en ren mafiaoperasjon._NEWLINE_En rekke valg av overd\xc3\xa5dig innredning av hotellet resulterte i at Flamingo, da det \xc3\xa5pnet den 26. desember 1946, hadde en prislapp p\xc3\xa5 over 6 millioner dollar. Pengeproblemene, og mistanker om at han og Hill svindlet Lansky og de andre investorene, var trolig \xc3\xa5rsaken til at Siegel ble skutt og drept den 20. juni 1947 i Hills herskapshus i Beverly Hills.'